**Pápakörnyéki Önkormányzatok Feladatellátó Társulás**

**Elnökétől**

**8542 Vaszar, Fő u. 29.**

**Előterjesztés**

**a Pápakörnyéki Önkormányzatok Feladatellátó Társulás**

**Társulási Tanács**

**2017. március 30-i ülésére**

**Tisztelt Társulási Tanács!**

A Pápakörnyéki Önkormányzatok Feladatellátó Társulása az általa fenntartott Pápakörnyéki Önkormányzatok Feladatellátó Intézményén keresztül 35 településen látja el a személyes gondoskodás körébe tartozó házi segítségnyújtás önkormányzati feladatát.

A szociális igazgatásról és a szociális ellátásról szóló 1993. évi III. törvény (továbbiakban. Szoc.tv.) 92.§ (1) bekezdése b) pontja alapján a személyes gondoskodást nyújtó ellátásokról, azok igénybevételéről, valamint a fizetendő térítési díjakról, ha a fenntartó önkormányzati társulás, akkor a társulási megállapodásban erre kijelölt települési önkormányzat a társulási megállapodásban meghatározottak szerint rendeletet alkot.

A térítési díj megállapítására vonatkozó szabályokat és a személyes gondoskodást nyújtó szociális ellátások térítési díjáról szóló 29/1993. (II. 17.) Korm.rendelet, valamint a Magyarország 2017. évi központi költségvetéséről szóló 2016. évi XC. törvény tartalmazza.

Vaszar Község Önkormányzatának Képviselő-testülete módosított 8/2015. (VII. 14.) önkormányzatirendeletével szabályozta a Pápakörnyéki Önkormányzatok Feladatellátó Társulása által fenntartott szociális ellátások intézményi térítési díját.

A Szoc.tv 115. § (1) bekezdésében foglaltak alapján a személyes gondoskodás körébe tartozó szociális ellátások **intézményi térítési díját** a fenntartó tárgyév április 1-ig állapítja meg**. Az intézményi térítési díj összege nem haladhatja meg a szolgáltatás önköltségét.**

A Szoctv. 115.§ (2) bekezdése alapján a **kötelezett által fizetendő térítési díj (személyi térítési** **díj) összegét** az intézményvezető konkrét összegben állapítja meg és arról az ellátást igénylőt az ellátás igénybevételét megelőzően írásban tájékoztatja. **A személyi térítési díj nem haladhatja meg az intézményi térítési díjat.**

A Pápakörnyéki Önkormányzatok Feladatellátó Társulása 2/2017. (II. 15.) határozatával fogadta el a Társulás 207. évi költségvetését, ebben az egyes szociális ellátási feladatokra vonatkozó bevételeket és kiadásokat.

A Társulási Tanács ennek keretében döntött arról is, hogy a Társulási Megállapodás alapján egyes feladatokhoz milyen önkormányzati hozzájárulást biztosítanak.

A Tárulási Tanács úgy határozott, hogy a fenntartó önkormányzatok az első félévi hozzájárulási kötelezettségüket a házi segítségnyújtás és család és gyermekjóléti szolgálat feladatellátás kivételével valamennyi további feladat egész évi hozzájárulás összegével teljesítik.

A 2017. évi költségvetésben meghatározott 2017. július 1-től tervezett 400 Ft/fő intézményi térítési díjat, mint tervezetet fogadta el azzal, hogy 2017. április 1-ig a házi segítségnyújtás térítési díjának önköltségszámítása kapcsán dönt a tényleges fenntartói hozzájárulásról.

Az előkészítő munka során jelen előterjesztésben benyújtott javaslatok kapcsán kikértük a Pénzügyi Bizottság és az Elnökség véleményét.

Figyelembe kellett venni, hogy az intézményi térítési díj magasabb összegben történő megállapítására az eljárási rend figyelembe vételével 2017. július 1-től kerülhet sor.

Az intézményi térítési díj javaslatok kapcsán rendező elv az volt, hogy kerüljön elkülönítésre a házi segítségnyújtáshoz kapcsolódó közvetett költség. Ez az intézmény központjában a házi segítségnyújtáshoz kapcsolódó tevékenység bér és dologi költségeit jelenti. Ez tekintettük un. alapdíjnak. Mindkét javaslatban közös, hogy az alapdíjat azok a fenntartó önkormányzatok fizetik, akik tagként szerepelnek a feladatellátásban.

**Házi segítségnyújtás önköltségszámítása:**

**Kiadások összesen: 58.970.000 Ft**

**Normatív támogatás: 31.320.000 Ft**

**Szolgáltatás tényleges költsége: 27.650.000 Ft**

2017. évben tervezett létszám: 178 fő

Normatív hozzájárulás: 175.955 Ft/fő/év (70 fő segítés x 25.000 Ft) + (108 fő gondozás x 273.000 Ft): 178 fővel

Tervezett munkaórák száma: 31.375 óra (napi 125 óra x 251 gondozási nappal)

**Önköltség**:

58.970.000 Ft/31.375 óra = 1 880 Ft/óra

**Szolgáltatás tényleges költsége:**

27.650.000 Ft/31.375 óra= 881 Ft/óra

**1. javaslat**:

**Abban az esetben, ha az intézményi térítési díj 2017. július 1-től 658, -Ft/óra összegben kerül megállapításra:**

A javaslat lényege, hogy a fenntartó önkormányzatok az I. félévi hozzájárulási kötelezettségüket a 2017. évi költségvetési határozat alapján teljesítik, a házi segítségnyújtás II. félévi költségét pedig a javaslat megosztja a feladatellátásban részt vevő önkormányzatok által fizetendő közvetett költségek alapdíjára lakosságszám alapján (167 Ft/fő), valamint a szolgáltatást igénybe vevők által fizetendő intézményi térítési díjra (658 Ft/óra).

Mivel az első félévben a térítési díj 340,-Ft/óra marad ezért a költségvetésben tervezett 775 Ft lakosonkénti hozzájárulás felét az önkormányzatoknak meg kell fizetni, ami 388 Ft/fő:

I. félévi térítési díj bevétel: 340,-Ft x 125 fő x 126 gondozási nap = 5.355.000,-Ft

I. félévi önkormányzati hozzájárulás: 21.227 fő x 388,-Ft = 8.236.076,-Ft

13.591.076,-Ft

Nyilvánvaló azoknál az Önkormányzatoknál, ahol a térítési díjból kedvezményt kaptak a lakosok, ott az Önkormányzat által fizetendő hozzájárulás ezen összeggel emelkedik.

A második félévben 167,-Ft lenne az 1 főre jutó önkormányzati hozzájárulás, azaz alapdíj, (ami a szakmai dolgozók bére és járuléka, valamint az iroda feladatarányos rezsiköltsége), az intézményi térítési díj pedig 658,-Ft/óra összegre módosulna:

II. félévi térítési díj bevétel: 658,-Ft x 125 fő x 125 gondozási nap = 10.281.250-Ft

II. félévi önkormányzati hozzájárulás: 21.227 fő x 167-Ft = 3.544.909-Ft

13.826.159,-Ft

Ebben az esetben 27.417.235-Ft lenne a feladatellátás éves bevétele.

**2. javaslat:**

**Abban az esetben, ha az intézményi térítési díj 2017. július 1-től a költségvetési határozatban tervezett 400, -Ft/óra maradna:**

A fenntartó önkormányzatok ebben az esetben is teljesítik a 2017. évi költségvetésben meghatározott I. félévi hozzájárulásukat.

A II. félévben pedig a 400 Ft/óra intézményi térítési díj kerül megállapításra. Mivel az intézményi térítési díj nem fedezi a feladatellátás költségeit, ezért a fennmaradó költséget a fenntartó önkormányzatok úgy biztosítják, hogy a feladatellátásban részt vevő valamennyi önkormányzat fizeti lakoságszám arányosan az alapdíjat (167 Ft/fő), ahol pedig tényleges gondozás is van, az az önkormányzat pedig lakoságszám arányosan további 249 Ft/fő hozzájárulást fizet meg.

I. félévi térítési díj bevétel: 340,-Ft x 125 fő x 126 gondozási nap = 5.355.000,-Ft

I. félévi önkormányzati hozzájárulás: 21.227 x 388-Ft = 8.236.076,-Ft

13.591.076,-Ft

II. félévi térítési díj bevétel: 400,-Ft x 125 fő x 125 gondozási nap = 6.250.000,-Ft

II. félévi önkormányzati alapdíj 21.227fő x 167-Ft = 3.544.909,-Ft

II. félévi önkormányzati hozzájárulás: 17.139 fő x 249-Ft = 4.267.611,-Ft

14.062.520,-Ft

Ebben az esetben 27.653.596,-Ft lenne a feladatellátás éves bevétele.

**Tisztelt Társulási Tanács!**

A Szoctv. 115. § (1) bekezdése alapján az intézményi térítési díjra vonatkozó javaslatomat az alábbiak szerint nyújtom be.

**HÁZI SEGÍTSÉGNYÚJTÁS:**

**Kiadások összesen: 58.970.000 Ft**

**Normatív támogatás: 31.320.000 Ft**

**Szolgáltatás tényleges költsége: 27.650.000 Ft**

2017. évben tervezett ellátotti létszám: 178 fő

Normatív hozzájárulás: 175.955 Ft/fő/év (70 fő segítés x 25.000,-Ft) + (108 fő gondozás x 273.000,Ft) : 178 fővel

Tervezett munkaórák száma: 31.375 óra

**Önköltség**:

58.970.000 Ft/31.375 óra = 1 880 Ft/óra

**Intézményi térítési díj:**

27.650.000 Ft/31.375 óra= 881 Ft/óra

**Javasolt intézményi térítési díj 2017 július 1-től:**

**1. javaslat: 658 Ft/óra**

**167 Ft/fő feladatellátásban részt vevő önkormányzati lakosságszám arányos hozzájárulással (alapdíj).**

**2. javaslat: 400 Ft/óra**

**167 Ft/fő feladatellátásban részt vevő önkormányzati lakosságszám arányos hozzájárulással (alapdíj),**

**további 249 Ft/fő a feladatellátásban részt vevő tényleges ellátást biztosító önkormányzat hozzájárulásával.**

**CSALÁDSEGÍTÉS**

A családsegítés, mint szociális alapszolgáltatást a Szoctv. 115/A. § (1) bekezdés c) pontja alapján térítésmentesen kell biztosítani.

**Pápakörnyéki Önkormányzatok Feladatellátó Társulás**

**Társulási Tanács**

**…/2017. (III. 30.) határozata**

A Pápakörnyéki Önkormányzatok Feladatellátó Társulása a szociális igazgatásról és a szociális ellátásról szóló 1993. évi III. törvény 115. § (1) bekezdése alapján 2017. évre vonatkozóan a szociális alapellátás intézményi térítési díját 2017. július 1-től az alábbiak szerint állapítja meg.

**Házi segítségnyújtás:**

a) önköltség: 1880 Ft/óra

b) normatíva: 999 Ft/óra

c) önköltség normatíva, pénzmaradvány különbözete: 881 Ft/óra

**d) intézményi térítési díj:**

**1. változat:**

**Intézményi térítési díj: 658 Ft/óra**

**Fenntartói hozzájárulás: 167 Ft/fő (alapdíj)**

**2. változat: 400 Ft/óra**

**Intézményi térítési díj: 658 Ft/óra**

**Fenntartói hozzájárulás: 167 Ft/fő (alapdíj)**

**Ellátást biztosító fenntartói hozzájárulás: 249Ft/fő**

Határidő: Azonnal

Felelős: Elnök

**Tisztelt Társulási Tanács!**

A házi segítségnyújtás intézményi térítési díjának megállapítását követően kerülhet sor a térítési díj rendelet-tervezetbe foglalására, illetve a Társulási Megállapodás alapján annak rendeletként történő elfogadására Vaszar Község Önkormányzat Képviselő-testülete részéről.

**Ennek előkészítése és hatálybaléptetése érdekében:**

**a) a feladatellátásban részt vevő önkormányzatok dönthetnek arról, hogy a saját illetékességi területükön kívánnak-e az ellátottaknak további intézményi térítési díj kedvezmény biztosítani.**

**Az erről szóló képviselő-testületi határozatot 2017. április 30-ig szükséges megküldeni a Társulás részére,**

**b) a Társulási Tanács 2017. május 15-ig fogadja el a 2017. július 1-től hatályos intézményi térítési díj rendelet-tervezetét,**

**c) a Társulásban részt vevő valamennyi önkormányzat 2017. június 15-ig véleményezi a rendelet-tervezetet,**

**d) Vaszar Község Önkormányzat Képviselő-testülete 2017. június 30-ig megalkotja, a jegyző pedig kihirdeti az intézményi térítési díj 2017. július 1-től hatályos rendeletét.**

Kérem a Tisztelt Társulási Tanácsot, hogy az előterjesztést megtárgyalni, s a határozati javaslatot elfogadni szíveskedjék.

Vaszar, 2017. 03. 20.

**Varga Péter**

**elnök**